Франсишку де Са де Миранда
В терзания жестоки, в болка дива…

Превод от португалски: Симеон Хаджикосев, 1984

chitanka.info

В терзания жестоки, в болка дива,

в страдание, от нищо несмекчено,

смъртта си аз зова, но тя надменно

над моите молитви се присмива.

Да виждаш как развръзката щастлива

изплъзва ти се пак — и неотменно

скръбта държи в клещи сърцето тленно, —

би казал, че светът е лудост жива!

Виновни са единствено очите,

но моите — на север и на юг

съзират призраци в далечините.

Видения, макар и да сте тук,

не сте същински, щом не си личите,

и само аз ви виждам — никой друг!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.